**MODELI PËR DOKUMENTIN KONSULTATIV**

**Për projektvendimin e Këshillit të Ministrave “Për miratimin e Planit Kombëtar për Integrimin Evropian 2024 – 2026”**

|  |
| --- |
| Ministri i Shtetit dhe Kryenegociator fton qytetarët, organizatat e shoqërisë civile dhe përfaqësues të tjerë të publikut, pedagogë dhe lektorë në universitetet dhe shkollat e tjera të larta, ekspertë të procesit të integrimit evropian dhe çdo person tjetër të interesuar për të kontribuar në konsultimin publik të projektvendimit të Këshillit të Ministrave “Për miratimin e Planit Kombëtar për Integrimin Evropian 2024 – 2026”.Ministri i Shtetit dhe Kryenegociator mirëpret komente të përgjithshme dhe specifike kryesisht mbi:1. Kuadrin e përgjithshëm të planifikimit të legjislacionit të Bashkimit Evropian dhe të zbatimit të saktë dhe të plotë të tij,
2. Projektaktet shqiptare të parashikuara në projektplanin Kombëtar për Integrimin Evropian 2024 – 2026, përafrimin e tyre me legjislacionin e Bashkimit Evropian, shkallën e përafrimit dhe momentin e miratimit dhe hyrjes në fuqi,
3. Masat institucionale dhe administrative të parashikuara në projektplanin Kombëtar për Integrimin Evropian 2024 – 2026, llojin e masave dhe mënyrën se si ato do të mbështesin zbatimin e legjislacionit shqiptar të përafruar me legjislacionin e Bashkimit Evropian, si dhe konsistencën mes masave të ndryshme,
4. Investimet publike në funksion të procesit të anëtarësimit në Bashkimin Evropian, lidhjen e tyre me kuadrin ligjor dhe institucional,
5. Kostimin e masave të parashikuara, nevojën për shtimin e fondeve të nevojshme, etj.

Kontributet tuaja do të konsiderohen përgjatë procesit të përmirësimit të mëtejshëm të projektplanit Kombëtar për Integrimin Evropian 2024 – 2026.Ministri i Shtetit dhe Kryenegociator përmes Departamentit të Politikës dhe Integrimit pranë Kryeministrisë do të mbledhë të gjitha sugjerimet dhe propozimet tuaja, do të koordinojë vlerësimin e tyre me ministritë e linjës dhe institucionet e tjera qendrore dhe do të japë sqarime për mënyrën se si ato janë reflektuar në projektplanin Kombëtar për Integrimin Evropian 2024 – 2026.Në rast se propozimet dhe sugjerimet nuk merren parasysh, atëherë do të jepen sqarime dhe argumente të plota për çdo propozim dhe sugjerim. |

Kohëzgjatja e konsultimeve:

|  |
| --- |
| Konsultimi publik do të kryhet në Regjistrin Elektronik për Njoftimet dhe Konsultimet Publike.Konsultimi publik do të fillojë më datë 14.11.2023.Kohëzgjatja e konsultimit publik do të jetë 20 ditë.Konsultimi publik pritet të përfundojë më datë 15.12.2023. |

Si të përgjigjeni:

|  |
| --- |
| Mund të merrni pjesë në procesin e konsultimit publik për projektplanin Kombëtar për Integrimin Evropian 2024 – 2026, duke dërguar komente dhe sugjerime në Regjistrin Elektronik për Njoftimet dhe Konsultimet Publike ose edhe duke kontaktuar direkt Koordinatorin për Konsultimin Publik pranë Ministrit të Shtetit dhe Kryenegociator. |

Kontakti:

|  |
| --- |
| Komentet dhe sugjerimet mund të drejtohen tek znj. Elfrida Cuku, Koordinatore për Konsultimin Publik pranë Ministrit të Shtetit dhe Kryenegociator, në adresën elfrida.cuku@kryeministria.al, ose tek z. Altin Fuga, koordinator pranë Departamentit të Politikës dhe Integrimit Evropian në adresën altin.fuga@kryeministria.al.  |

Datat dhe vendet e takimeve publike:

|  |
| --- |
| e-konsultimi në portalin Regjistri Elektronik për Njoftimet dhe Konsultimet Publike, duke filluar nga data 14.11.2023 për 20 ditë pune. |

Sfondi i propozimit legjislativ

|  |
| --- |
| Projektvendimi i Këshillit të Ministrave synon miratimin e Planit Kombëtar për Integrimin Evropian (në vijim PKIE) 2024 – 2026. PKIE hartohet në zbatim të nenit 70 të Marrëveshjes së Stabilizim-Asociimit që përcakton angazhimin e Republikës së Shqipërisë për të përafruar legjislacionin shqiptar me legjislacionin e Bashkimit Evropian. Pika 1 e tij përcakton “Palët njohin rëndësinë e përafrimit të legjislacionit ekzistues shqiptar me atë të Komunitetit dhe zbatimin e tij me efektivitet. Shqipëria do të përpiqet të sigurojë që ligjet e saj ekzistuese dhe legjislacioni i ardhshëm të shkojë gradualisht drejt përputhjes me *acquis* e Komunitetit. Shqipëria do të sigurojë që legjislacioni ekzistues dhe i ardhshëm të zbatohet dhe imponohet si duhet”.PKIE hartohet edhe në zbatim të Vendimit të Këshillit të Ministrave nr. 424, datë 22.6.2022 “Për miratimin e deklaratës hapëse të Republikës së Shqipërisë, pozicioni i përgjithshëm, në kuadër të konferencës së parë ndërqeveritare për anëtarësimin e Republikës së Shqipërisë në Bashkimin Evropian”, i cili në pjesën “Vlerësime të përgjithshme”, pika 8 përcakton se “Shqipëria pranon plotësisht objektivat e përcaktuar në nenin 3 të Traktatit të Bashkimit Evropian. Shqipëria angazhohet për përafrimin e plotë me *acquis* të Bashkimit Evropian. Shqipëria pranon të drejtat dhe detyrimet që rrjedhin nga *acquis*. Ajo do të marrë përsipër të gjitha të drejtat dhe detyrimet e shteteve anëtare të BE-së”. Përafrimi i legjislacionit shqiptar me legjislacionin e Bashkimit Evropian, dhe zbatimi efektiv i tij, janë një nga kriteret e Kopenhagenit për anëtarësimin në Bashkimin Evropian. Procesi i negociatave të anëtarësimit është në vetvete procesi i përafrimit të legjislacionit shqiptar me legjislacionin e Bashkimit Evropian, si dhe i plotësimit të kushteve të hapjes, zhvillimit dhe mbylljes së negociatave.PKIE 2024 – 2026 është plani i përafrimit të legjislacionit shqiptar me legjislacionin dhe standardet e Bashkimit Evropian, nëpërmjet dokumenteve strategjike e ligjore, masave institucionale e administrative dhe atyre zbatuese dhe investimeve.Plani Kombëtar për Integrimin Evropian (PKIE) 2024 – 2026 është hartuar bazuar në vlerësimet e raportit *screening* të grupimit të parë “Themelorëve”, publikuar nga Komisioni Evropian në 20.7.2023, si dhe në angazhimet mbi përafrimin e legjislacionit, të marra gjatë prezantimeve të palës shqiptare në takimet dypalëshe me Komisionin Evropian, për çdo kapitull dhe kriter të *acquis* dhe të propozimeve të çdo negociatori sipas kapitullit dhe/ose kriterit përkatës. |

Propozimet

|  |
| --- |
| Projektvendimi i Këshillit të Ministrave përcakton në pikën 1 miratimin e Planit Kombëtar për Integrimin Evropian 2024 – 2026, si pjesë përbërëse e tij. Pika 2 përcakton përgjegjësinë institucionale të ministrit të Shtetit dhe Kryenegociator për të orientuar, bashkërenduar dhe monitoruar zbatimin e PKIE-së 2024 – 2026 nga të gjitha institucionet përgjegjëse për kryesimin e secilit kapitull të *acquis* të BE-së, siç përcaktohet në urdhrin nr. 94, datë 20.5.2019, të Kryeministrit, “Për ngritjen, përbërjen dhe funksionimin e grupeve ndërinstitucionale të punës për integrimin evropian”, të ndryshuar, si dhe negociatorët përgjegjës, sipas vendimit nr. 422, datë 6.5.2020, të Këshillit të Ministrave, “Për përbërjen, rregullat e funksionimit dhe trajtimin financiar të grupit negociator dhe detyrat e Kryenegociatorit për zhvillimin e negociatave të aderimit të Republikës së Shqipërisë në Bashkimin Evropian”, të ndryshuar. Pika 3 përcakton procedurën dhe afatet për monitorimin e zbatimit të PKIE-së 2024 – 2026. Negociatori përgjegjës për kapitullin e *acquis* të BE-së, i caktuar sipas parashikimeve të vendimit nr. 422, datë 6.5.2020, të Këshillit të Ministrave, “Për përbërjen, rregullat e funksionimit dhe trajtimin financiar të grupit negociator dhe detyrat e Kryenegociatorit për zhvillimin e negociatave të aderimit të Republikës së Shqipërisë në Bashkimin Evropian”, të ndryshuar, do të raportojnë rregullisht pranë ministrit të Shtetit dhe Kryenegociator për ecurinë e zbatimit të PKIE-së 2024 – 2026.Në pikën 4 të projektvendimit parashikohet shfuqizimi i vendimit nr. 122, datë 1.3.2023, të Këshillit të Ministrave, “Për miratimin e Planit Kombëtar për Integrimin Evropian 2023 – 2025”.Pika 5 ngarkon të gjitha institucionet, në përbërje të grupeve ndërinstitucionale të punës për integrimin evropian, për të cilat në Planin Kombëtar për Integrimin Evropian 2024 – 2026 janë përcaktuar detyra të veçanta, për zbatimin e këtij vendimi.Plani Kombëtar për Integrimin Evropian (PKIE) 2024 – 2026 përfshin masa ligjore dhe të politikave, masa institucionale dhe administrative, dhe masa zbatuese që shtrihen deri në vitin 2026, duke synuar përafrimin gradual të legjislacionit shqiptar me *acquis* e Bashkimit Evropian, si dhe forcimin e kapaciteteve dhe zbatimin e tij.Plani Kombëtar për Integrimin Evropian do të rishikohet në fund të vitit 2024 për të pasqyruar edhe gjetjet dhe rekomandimet e shërbimeve të Komisionit Evropian në raportet *screening* për çdo grupkapitull.Plani Kombëtar për Integrimin Evropian përfshin tabelën planifikuese, ku janë të përfshira:1. masat ligjore dhe ato të politikave (dokumentet strategjike),
2. masat institucionale dhe administrative,
3. masat zbatuese.
 |

Pyetjet

|  |
| --- |
| Çështjet kryesore që mendojmë se duhet të diskutohen lidhur me këtë nismë ligjore janë:1. A mendoni se miratimi i projektplanit Kombëtar për Integrimin Evropian do të ketë një impakt pozitiv në procesin e anëtarësimit në Bashkimin Evropian?
2. A janë të parashikuara qartë dokumentet e politikave (strategji, dokumente politikash, etj.) në projektplanin Kombëtar për Integrimin Evropian 2024 – 2026? A mendoni se këto dokumente strategjike janë në përputhje me kuadrin e përgjithshëm strategjik të Republikës së Shqipërisë dhe atë të Bashkimit Evropian?
3. A mendoni se janë parashikuar qartë objektivat e përafrimit të legjislacionit të Bashkimit Evropian? A keni propozime për akte të tjera të legjislacionit të Bashkimit Evropian që duhet të prioritizohen në kuadër të procesit të anëtarësimit?
4. A janë të parashikuara qartë projektaktet shqiptare që do të përafrojnë legjislacionin e Bashkimit Evropian? Mendoni se forma ligjore e përzgjedhur është e përshtatshme dhe efektive?
5. A janë të parashikuara qartë dhe plotësisht masat institucionale dhe administrative që mbështesin procesin e përafrimit të legjislacionit dhe të zbatimit korrekt të tij? Mendoni se duhet të parashikohen masa të tjera institucionale dhe administrative?
6. A jeni dakord me investimet e parashikuara në projektplan dhe lidhjen e tyre të përgjithshme dhe specifike me procesin e anëtarësimit?
7. A jeni dakord me kostot e parashikuara për përafrimin dhe zbatimin e legjislacionit të përafruar? Mendoni se kostot duhet të rishikohen për të siguruar zbatimin e mirë të masave të parashikuara?
 |